(Ortografía tradicional) Ri Jesús benak pa ri be aretak xril jun achi ri moy tzaretak xil u wäch.
Ru tijoxelab xquitaꞌ che ri Jesús:
Ajtij,
—xecha che.
¿Jas che moy we achi riꞌ tzaretak xil u wäch?
¿A xa rumal ri qui mac ru nan u tat o xa rumal ru mac ri areꞌ?
—xecha che.
Ri Jesús xubij chque:
Man rumal tä rech ru mac ri areꞌ,
man rumal tä cꞌu rech ri qui mac ru nan u tat,
xane rech rumal ri areꞌ cäkꞌalajin ri cäcowin ri Dios chubanic,
—xcha chque.
Chanim riꞌ ri cꞌo na ri kꞌij,
rajwaxic chi quinban na ri xintak chubanic rumal ri xintakow lok.
Coc cꞌu na ri akꞌab aretak man cꞌo tä chi jun cäcowinic cächacunic.
Pa tak we kꞌij riꞌ aretak in cꞌo cho ruwächulew,
ri in quinya sakil chque ri winak ajuwächulew,
—xcha ri Jesús chque ru tijoxelab.
Aretak xbitaj waꞌ we tzij riꞌ rumal ri Jesús,
xutzak u chub pulew,
xuban jubikꞌ xokꞌol rucꞌ ru chub,
xubil cꞌu chrij tak ru wakꞌäch ri moy.
Te cꞌu riꞌ xubij che:
¡Oj la!
Chꞌaja la ri wäch la pa ri atinibal ri cäbix “Siloé” che.
(We biꞌaj riꞌ quel cubij “Takom”.)
Ri moy achi xeꞌc,
xuchꞌaj ru wäch.
Aretak xtzelej lok,
xcowinic xcaꞌy chic.
Are cꞌu ri u cꞌul tak ja,
xukujeꞌ ri winak ri quetamam u wäch chi moy nabe,
xquibij:
¿A mat are waꞌ we achi riꞌ ri cätꞌuyi chiꞌ tak ri be chutaꞌic u limosna?
—xechaꞌ.
Jujun xquibij:
Jeꞌ,
are waꞌ,
—xechaꞌ.
Niqꞌuiaj chic xquibij:
Man are taj.
Xak cꞌu junam quel rucꞌ,
—xechaꞌ.
Are cꞌu ri achi ri moy can nabe xubij:
Jeꞌ,
in riꞌ,
—xcha chque ri winak.
Te riꞌ ri winak xquitaꞌ che ri achi:
¿Jas lo waꞌ chi catcowin chic catcaꞌyic?
—xecha che.
Ri areꞌ xchꞌawic,
xubij chque:
Ri achi ri Jesús u biꞌ xuban jubikꞌ xokꞌol,
xubil chrij tak ri nu wakꞌäch,
te cꞌu riꞌ xubij chwe:
“Oj la chiꞌ ri atinibal ri cäbix “Siloé” che,
chꞌaja la ri wäch la chilaꞌ,”
—xcha chwe.
Xineꞌ cꞌut.
Aretak xchꞌajtaj ri nu wäch,
xincowinic xincaꞌyic,
—xcha chque.
Te riꞌ ri winak xquibij:
¿Jawijeꞌ cꞌo wi ri achi riꞌ?
—xecha che.
Ri areꞌ xubij chque:
Man wetam taj,
—xcha chque.
Te riꞌ xquicꞌam bi ri achi ri moy can nabe,
xequiya chquiwäch ri tataꞌib fariseos.
Are cꞌu jun kꞌij re uxlanem aretak ri Jesús xuban ri jubikꞌ xokꞌol,
xucunaj ri achi ri moy.
Ri tataꞌib fariseos xukujeꞌ xquitaꞌ che ri achi chi jas lo waꞌ chi cäcowin chic cäcaꞌyic.
Ri areꞌ xubij chque:
Xubil xokꞌol chrij tak ri nu wakꞌäch,
te cꞌu riꞌ xinchꞌaj ri nu wäch.
Quincaꞌy chi cꞌu cämic,
—xcha chque.
Te riꞌ jujun chque ri tataꞌib fariseos xquibij:
Ri achi ri xbanow waꞌ we cunanic riꞌ man rech tä ri Dios,
rumal chi man nim tä cäril wi ri kꞌij re uxlanem,
—xechaꞌ.
Niqꞌuiaj chi cꞌut xquibij:
¿Jas ta cꞌu lo waꞌ chi cäcowinic cuban tak we cajmabal etal riꞌ we ta kas tzij ajmac?
—xechaꞌ.
Je riꞌ chi man xjunamataj tä ri qui chomanic,
xquitasala cꞌu quib.
Xquitaꞌ chi cꞌu jumul che ri achi ri moy can nabe:
E ri at,
¿jas cabij at chrij ri achi ri xcunan ra wakꞌäch?
—xecha che.
Ri areꞌ cꞌut xubij:
Ri in quinbij chi are jun kꞌalajisal re ru Lokꞌ Pixab ri Dios,
—xcha chque.
Are cꞌu ri winak aj Israel man xquicoj taj chi ri achi riꞌ are waꞌ ri moy can nabe,
cämic cꞌut cäcaꞌy chic.
Cꞌä teꞌ xquicojo aretak xesiqꞌuix na lok ru nan u tat ri achi ri xcunatajic.
Xquitaꞌ cꞌu chque:
¿A are waꞌ ri alcꞌual alak ri cäbij alak chi moy xil u wäch?
¿Jas lo waꞌ chi cämic cäcowin chic cäcaꞌyic?
—xecha chque.
Ru nan u tat xechꞌawic,
xquibij:
Ketam chi are waꞌ ri kalcꞌual ri moy xil u wäch.
Man ketam tä cꞌut jas waꞌ chi cämic cäcowin chic cäcaꞌyic,
man ketam tä cꞌu jachin ri xcunan ru wakꞌäch.
Taꞌ alak che ri areꞌ.
Achi chi yaꞌ,
cubij cꞌu na chech alak jas waꞌ chi cäcowin chic cäcaꞌyic,
—xecha chque.
Je waꞌ xquibij ru nan u tat rumal chi xa xquixej quib chquiwäch ri winak aj Israel.
Ri e areꞌ cꞌut qui chomam chic junam chi jachin ri cucojo chi ri Jesús are ri Cristo cäquesaj na bi pa ri rachoch Dios.
Rumal riꞌ ru nan u tat ri achi ri xcunax ru wakꞌäch xquibij:
“Taꞌ alak che ri areꞌ.
Achi chi yaꞌ,”
—xecha riꞌ.
Te cꞌu riꞌ ri winak aj Israel xquisiqꞌuij chi jumul ri achi ri moy can nabe,
xquibij che:
Chabij baꞌ ri kas tzij chke chuwäch ri Dios.
Ri uj ketam chi ri achi riꞌ are jun ajmac,
—xecha che.
Ri achi xchꞌawic,
xubij chque:
Ri in man wetam taj we are jun ajmac o man are taj,
xuwi wetam chi nabe canok in moy,
cämic cꞌut quincaꞌy chic,
—xcha chque.
Xquitaꞌ chi cꞌu jumul che:
¿Jas xuban chawe?
¿Jas xuban chucunaxic ri a wakꞌäch?
—xecha che.
Xchꞌaw ri achi,
xubij chque:
Xinbij chech alak,
ri alak cꞌut xa man cäta tä alak.
¿Jas che caj alak chi quinbij waꞌ jumul chic?
¿A xa caj alak coc alak che u tijoxel?
—xcha chque.
Te riꞌ ri e areꞌ xquitzeꞌj u wäch,
xquibij cꞌu che:
Ri at,
at jun rucꞌ we achi riꞌ,
are cꞌu ri uj,
uj jun rucꞌ ri ka mam Moisés.
Ri uj ketam chi ri Dios xchꞌaw rucꞌ ri ka mam Moisés.
Are cꞌu we achi riꞌ man ketam taj jawijeꞌ ri cäpe wi,
—xecha che.
Ri achi cꞌut xchꞌawic,
xubij chque:
¡Coꞌl ta ne riꞌ!
Ri alak man etam tä alak jawijeꞌ cäpe wi,
ri in cꞌut xucunaj ri nu wakꞌäch.
Kas ketam chi ri Dios man cuta tä ri qui tzꞌonobal tokꞌob ri ajmaquib,
xuwi cuta ri qui tzꞌonobal tokꞌob ri winak ri quekꞌijilan che,
ri cäcaꞌn ru rayibal.
Man cꞌo tä jumul ka tom cäbixic chi cꞌo jun cäcowin chucunaxic ru wakꞌäch jun achi ri moy xil u wäch.
We ta ri achi riꞌ mat rucꞌ ri Dios petinak wi,
mat cꞌo jas cäcowin riꞌ chubanic,
—xcha chque.
Te riꞌ xquibij che:
Ri at,
xa at ajmac xil a wäch.
¿A are cawaj cujatijoj?
—xecha che.
Xquesaj cꞌu bic pa ri rachoch Dios.
Ri Jesús xretamaj chi xesax bic ri achi ri moy can nabe.
Aretak ri Jesús xuriko,
xubij che:
¿A cäcojon la che ru Cꞌojol ri Dios?
—xcha che.
Ri achi xubij che:
Tat,
bij la chwe jachin riꞌ rech ri in quincojon che,
—xcha che.
Ri Jesús xchꞌawic,
xubij che:
Ilom chi la u wäch waꞌ.
In riꞌ,
ri tajin quintzijon ucꞌ la,
—xcha che.
Te cꞌu riꞌ ri achi xxuqui chuwäch ri Jesús,
xubij che:
Quincojon che la,
Kajaw,
—xcha che.
Xubij cꞌu ri Jesús:
Ri in,
in petinak cho ruwächulew chukꞌatic tzij,
rech ri moyab cäjaktaj ri qui wakꞌäch,
xukujeꞌ rech ri quecaꞌyic quecanaj moy,
—xchaꞌ.
Te riꞌ jujun chque ri tataꞌib fariseos ri e cꞌo chilaꞌ rucꞌ ri Areꞌ,
aretak xquita ri xubij ri Jesús,
xquibij che:
¿A uj moy ta cꞌu lo uj xukujeꞌ?
—xecha che.
Ri Jesús xchꞌawic,
xubij chque:
We ta alak moy,
mat cꞌo mac alak riꞌ.
Rumal cꞌu rech chi cäbij alak chi cäcaꞌy alak,
cꞌo mac alak,
—xcha ri Jesús chque.